KIFUNDWA 23
Le Bitabo Byetu Bilembwanga ne Kwalamunwa Namani?
Pa kulonga bukomo bwetu bonso bwa kusapula “myanda miyampe” ku “mizo yonso ne bisaka ne ndimi ne bantu,” tulupulanga bitabo mu ndimi 750 ne kupita. (Kusokwelwa 14:6) Le tubwanyanga namani uno mwingilo mukomo? Twiubwanyanga na bukwashi bwa kisumpi kya balembi ba ntanda yonso ne kisumpi kya balamuni bepāne
Bilembwa bibajinji biteakanibwanga mu Angele. Kitango Kyendeji kitalanga bilonga Mwingilo wa Balembi ku kyetu kité. Uno mwingilo wendejanga biselwa bipēlwe balembi bengila ku kité ne badi mu mabilo amoamo a misambo. Kwikala kotwikele na balembi beshileshile mu kisumpi kyetu kwitupanga muswelo wa kulemba myanda palapala ilengeja mabuku etu asangelwe na bantu ba mizo mivule.
Bilembwa bituminwanga balamuni. Shi myanda ibapu kulembwa ne kwitabijibwa, ituminwanga bisumpi bya balamuni ntanda yonso kupityila ku Entelenete, baalamuna’byo, bebibandaula, ne kwibitangulula. Baloñanga bukomo bwa kutonga mu ludimi mobalamwina, “binenwa bya bu-binebine” ne byoloke bileta milangwe minemine idi mu Angele.
Maolodinatele apēlejanga mingilo. Olodinatele kabwanyapo kupingakana balembi ne balamuni. Inoko, mingilo yabo i mipēlejibwe na kwingidija mabuku ashintulula bishima adi mu olodinatele, mpangiko idi’mo itala ludimi, ne ya bukimbi. Batumoni ba Yehova i bapunge mpangiko imo mu olodinatele itwa bu MEPS (Système électronique d’édition multilingue), mine ikwasha kutweja bilembwa mu ndimi tutwa na tutwa, kwela’mo ne bifwatulo, ne kupangika’byo senene mwa kwibitampila.
Mwanda waka tuloñanga buno bukomo bonso, enka ne mu ndimi isambwa’nka na bantu batyetye kete? Mwanda Yehova “usaka’mba bantu ba miswelo yonso bapande ne kwikala na buyuki bwinebwine bwa bubine.”
Le bitabo byetu bilembwanga namani?
Mwanda waka twalamunanga bitabo byetu mu ndimi mingimingi uno muswelo?
swh_Latn tsn_Latn bem_Latn bem_Latn bem_Latn bem_Latn bem_Latn kin_Latn bem_Latn